બ્રિનલિટ્ઝ પર કબજો રાખવો શક્ય ન હતું, અને એકાદ અઠવાડિયામાં જ કેદીઓ બહાર નીકળી જવા લાગ્યા હતા. જેમના કુટુંબીઓ મરી ચૂક્યા હતા, તેઓ તો ફરી ક્યારેય પોલેન્ડનું મોં પણ ન જોવાની વાત કરતાં સીધા જ પશ્ચિમ દિશા તરફ નીકળી ગયા હતા! બેજસ્કી ભાઈઓ, કાપડ અને વોડકા વેંચી-વેંચીને પોતાનો ખર્ચ કાઢતાં ઈટલી પહોંચ્યા અને એક ઝિઓનિસ્ટ જહાજ પર સવાર થઈને પેલેસ્ટાઇન પહોંચી ગયા! ડ્રેસનર કુટુંબ મોરાવિયા અને બોહેમિયા થઈને જર્મની પહોંચ્યું, જ્યાં જેનેક એ વર્ષમાં પાછળથી ખૂલનારી બાવેરિયન યુનિવર્સિટિ ઑફ એરલેન્જનમાં જોડાનાર પહેલા દસ વિદ્યાર્થિઓમાંનો એક બન્યો હતો. હેનરી સાથે જે જગ્યાએ મળવાનું ઠરાવ્યું હતું એ પોજોર્ઝમાં મેન્સી રોસનર પાછી ફરી હતી. દકાઉથી છૂટીને હેનરી રોસનર એક દિવસ ઓલેકની સાથે મ્યૂનિકમાં એક શૌચાલયમાં ગયો હતો, ત્યારે એણે એક વ્યક્તિને જેલનાં પટ્ટીવાળાં કપડાં પહેરેલાં જોઈને તેને પૂછ્યું, “તમે ક્યાંની જેલમાં હતા?” “બ્રિનલિટ્ઝમાં” એ માણસે જવાબ આપ્યો.